সোশ্যাল মিডিয়ায় ‘দৃশ্যম’ ঝড়, শেষবার কি পুলিশের জালে ধরা পড়বে বিজয় সালগাঁওকর?

ওয়েব ডেস্ক: দীর্ঘ অপেক্ষার অবসান। বহু জল্পনার পর অবশেষে প্রকাশ্যে এল ‘দৃশ্যম ৩’-র (Drishyam 3) টিজার (Teaser)। টিজার মুক্তি পেতেই কার্যত ঝড় উঠেছে সোশ্যাল মিডিয়ায়। দর্শকদের একটাই প্রশ্ন, এইবার কি পুলিশের হাত থেকে আর রেহাই পাবে বিজয় সালগাঁওকরের পরিবার, নাকি শেষ পর্যন্ত ফাঁস হবে সেই বহুদিনের গোপন রহস্য?

টিজারে দেখা যাচ্ছে, ২০২৬ সালের অক্টোবর মাসে প্রেক্ষাগৃহে ফিরছে ‘দৃশ্যম’ ফ্র্যাঞ্চাইজির তৃতীয় কিস্তি। ছবিটি মুক্তি পাবে ২ অক্টোবর। নির্মাতাদের দাবি, আগের দুই কিস্তির তুলনায় এই অধ্যায় আরও বেশি টানটান, জটিল ও চমকে ভরা হতে চলেছে। টিজারেই অজয় দেবগণের সংলাপ ‘কাহানি আভি খতম নেহি হুই, আখরি হিসসা বাকি হ্যায়’—দর্শকদের উত্তেজনা কয়েকগুণ বাড়িয়ে দিয়েছে।

আরও পড়ুন: খুন হলেন ‘দ্য লায়ন কিং’ খ্যাত অভিনেত্রী ইমানি দিয়া স্মিথ!

২০১৫ সালে মুক্তি পাওয়া ‘দৃশ্যম’ বক্স অফিসে বিপুল সাফল্য পেয়েছিল। সেই সাফল্যের ধারাবাহিকতায় ২০২২ সালে আসে ‘দৃশ্যম ২’, যা বক্স অফিসে প্রায় আড়াইশো কোটি টাকার ব্যবসা করে। এবার সেই কাহিনির শেষ অধ্যায় আনতে চলেছেন পরিচালক অভিষেক পাঠক। ছবিতে অজয় দেবগণের পাশাপাশি থাকছেন টাব্বু, শ্রিয়া সরণ ও অক্ষয় খান্না।

টিজার ইঙ্গিত দিচ্ছে, এবারের গল্প আরও জটিল মোড় নেবে। বিজয় সালগাঁওকর কি আবারও আইনের চোখে ধুলো দিতে পারবে, নাকি এত বছরের নিখুঁত পরিকল্পনায় শেষ পর্যন্ত চিড় ধরবে, তা নিয়েই দর্শকদের কৌতূহল তুঙ্গে। টিজার মুক্তির সঙ্গে সঙ্গেই সোশ্যাল মিডিয়ায় প্রশংসা ও উত্তেজনাময় প্রতিক্রিয়ায় ভরে গিয়েছে। অনেকেই লিখেছেন, ‘দৃশ্যম ৩’ দেখার জন্য অপেক্ষা এখন আর সহ্য হচ্ছে না।